Je Guillaumes, dit de Trenay, chevaliers, fays savoir à touz... que je, non mie deceu ne par barat ne par force menez, mais de ma propre volunté, ay vendu et ven à touzjoursmais à noble baron Jehan de Chalon, signour d’Allay et es suens, mon bois qui est appelez Champ Lierry, liquel bois siet selon le meis monsignour Jofroy de La Rive, d’une part, et selon le bois mons. Odon d’Allay, Estevenin de Ruffey et ces de Cherrin, d’autre part, et mon estanc de Lamestez et [l]es Boxcheroux et lour tegnement, et toutes les appertenances doudit bois, et mon bois qui est appelez les Chammes, liquel bois siet selon le bois adit mons. Jofroy, d’une part, et selon le bois de Valone, d’autre part; et generalment quanque je ay et puis et doy avoir, en quelque maniere que ce soit, dois la ville de Coge tanque Allay, en bois, en champ, en terres, en homes et en toutes autres choses, saul une piece de terre qui siet en Lameste et part à Hugue Dessus Les Autres, liquel piece de terre est dou fié audit Jehan de Chalon, et saul le fié que Odon de Blaterens tient de moy, et saul ce que j’ay ou dyeme de Blaterens; laquel piece de terre dessusdite, le fié et le dyeme je retien en ceste vendue à moy et es miens. Et ay vendu audit Jehan de Chalon les choses dessusdites pour trois cenz et quarante livres d’estevenans bons et loiaux, lesquex j’ai heu et receu doudit Jehan de Chalon en nom de pris en bons deniers nombrez, et m’en tieng pour bien paiez... En tesmoignaige de laquel chose, j’ay fay seler ceste presente lettre dou seal de l’onorable chapitre de l’iglise Saint-Anatoile de Salins... Doné à Salins l’an de grace corrant par mil CC et octante, ou mois d’octembre.